text: Guld i mund kræver penge på bordet
  07 februar 2014 kl. 08.58
  Mange tandlæger oplever, at nye kunder løber fra regningen. Det har fået tandlæger i bl.a. Haderslev, Aabenraa og Esbjerg til at kræve penge på bordet før boret startes.
  Mange tandlæger oplever, at nye kunder løber fra regningen. Det har fået flere til at indføre et depositum, så nogle af pengene er sikret, inden patienten sætter sig i stolen. Det fortæller DR Syd.
  Det betyder, at man som patient kan komme til at lægge 800 kroner også for helt simple behandlinger.
  Et af de steder, man har indført depositum, er på Haderslev Tandklinik. For fire år siden begyndte man at tage 500 kroner før en behandling, og i dag er beløbet 800 kroner.
  - Vi blev trætte af, at vi jævnligt ikke fik penge for den behandling, vi lavede. Vi er en virksomhed som så mange andre, og derfor er vi nødt til at sikre betaling for vores arbejde, siger tandlæge Sara Volguartz til DR Syd.
  Hun understreger, at patienterne selvfølgelig får deres penge igen, hvis behandlingen har kostet mindre end 800 kroner.
  Drejer det sig om akut nødhjælp, skal tandlægen dog behandle uden at kræve depositum først. Det siger lovgivningen.
  